recursal/SuperWikiNEXT-32B huggingface dataset:
**Progesterex** on fiktiivinen treffihuume. Se on osa huijausta (hoax), joka alkoi kiertää sähköpostitse internetissä vuonna 1999. Ei ole olemassa tämän nimistä lääkeainetta, tai edes lääkettä, jolla olisi tällainen vaikutus, eikä tapahtumaa ole koskaan raportoitu tai vahvistettu. Myös Suomen poliisi tiedotti asiasta marraskuussa 2007.

Eräs versio huijauskirjeestä kiersi MySpace-sivustolla (heinäkuu 2006) Bebosta se löydettiin elo-syyskuussa 2006. Vuonna 2008 liikkui uusi muunneltu versio suomeksi ainakin Facebookissa, jossa kirjeen lopussa oli yksittäisen poliisin yhteystiedot.

Seuraavassa huijauspostin tyypillinen sisältö
---------------------------------------------

"Nainen joka vietti iltaa \_\_\_\_\_\_\_ nimisessä yökerhossa lauantai-iltana, pahoinpideltiin viiden miehen toimesta, jotka poliisien ja sairaalan raporttien mukaan joukkoraiskasivat hänet ennen jättämistään. Nainen ei muista tapahtumista mitään, mutta testeissä hänen verestään löytyi Rohypnolia ja Progesterexia, joka on sterilisaatiolääke. Tätä lääkettä on nykyisin käytetty raiskauksissa, tarkoituksena raiskata ja steriloida uhrit. Progesterexia on myytävänä eläinlääkäreillä suurten eläinten sterilointiin. Sitä käytetään yhdessä Rohypnolin kanssa treffihuumeena. Raiskaaja pudottaa lääkkeet naisen juomaan, ja nainen ei muista seuraavana päivänä edellisen illan tapahtumista mitään. Progesterex liukenee juomaan helposti ja aiheuttaa sen, että nainen ei voi tulla raskaaksi raiskauksesta ja raiskaajan ei tarvitse huolehtia DNA-testistä joka saattaisi paljastaa hänet raiskaajaksi myöhemmin. LÄÄKKEEN VAIKUTUS EI OLE OHIMENEVÄÄ, Progesterex on suunniteltu hevosten sterilointiin. Nainen, joka ottaa lääkkeen EI VOI KOSKAAN TULLA RASKAAKSI. Huijarit saavat tätä lääkettä helposti eläinlääkäreiltä, ja siitä on tulossa seuraava yleinen treffihuume. Internetissä on ohjeita siitä, kuinka sitä käytetään.
Lähetä tämä eteenpäin kaikille jotka tunnet, varsinkin naisille. Ole varovainen ollessasi yökerhossa äläkä koskaan jätä juomaasi vartioimatta. Käytä hieman viitseliäisyyttäsi ja lähetä tämä kaikille jotka tunnet... Miehet, kertokaa kaikille naispuolisille tutuillenne."

Hevosille ei ole olemassa sterilisaatiopillereitä. Sterilisaatio tehdään orien kuohinnalla, eli niistä tehdään ruunia. Tammoja ei yleensä käsitellä. Viestissä mainittu Rohypnol on kuitenkin todellinen lääkeaine, jota on käytetty tyrmäystippoina.

Lähteet
-------

1. ↑  Sterilisaatiolääkkeestä varoittava nettiviesti on huijausta  12.11.2007. Poliisi.fi. Viitattu 4.12.2013.
2. ↑  Earl, Lilli: Raiskaajista varoittava ketjukirje kiertää taas *Uusi Suomi*.  13.12.2007.  Arkistoitu 6.3.2016. Viitattu 4.12.2013.

Aiheesta muualla
----------------

* Snopes.com: Progesterex (englanniksi)
* Urban Legends: Progesterex, the New Date Rape Drug (Arkistoitu – Internet Archive) (englanniksi)
**Per Ciljan Skjelbred** (s. 16. kesäkuuta 1987 Trondheim) on norjalainen jalkapalloilija, pelipaikaltaan keskikenttäpelaaja. Hän edustaa Saksan Bundesliigassa pelaavaa Hertha Berliniä.

Ura
---

Skjelbred voitti TV3-kanavan *Proffdrømmen*-jalkapallokilpailun, ja pääsi palkinnoksi harjoittelemaan Liverpoolin akatemian kanssa viikon ajan. Viikon jälkeen Liverpool tarjosi Skjelbredille juniorisopimusta, mutta hän päätti valita Rosenborgin ja pelit aikuisten sarjassa.

Skjelbred debytoi Rosenborgin edustusjoukkueessa 16 vuoden ja 358 päivän ikäisenä, nuorimpana pelaajana seuran historiassa. Kaudella 2005–2006 hän mursi marraskuussa jalkansa Mestarien liigan ottelussa Olympiakosia vastaan, mutta palasi kentille jo kauden lopulla.

Elokuussa 2011 Skjelbred siirtyi Bundesliigaan ja Hamburger SV:n joukkueeseen. Hän ei kuitenkaan missään vaiheessa onnistunut vakiinnuttamaan paikkaansa joukkueessa, ja lainasopimuksen kautta Hertha BSC osti hänet lopulta omakseen kesällä 2014.

### Maajoukkueura

Norjan A-maajoukkueessa Skjelbred debytoi maaliskuussa 2007. Ensimmäisen maaottelumaalinsa hän teki heinäkuussa 2013 Makedoniaa vastaan.

Skjelbred sai kapteenin nauhan maajoukkueessa edellisen kapteenin Brede Hangelandin lopetettua maajoukkueuransa. Hänen ensimmäinen ottelunsa kapteenina oli syyskuussa 2014 Englantia vastaan Wembleyllä.

Kaikkiaan Skjelbred on pelannut 43 maaottelua ja tehnyt niissä yhden maalin vuosina 2007–2016.

Saavutukset
-----------

Norja **Rosenborg BK**

* Tippeligaen (3): 2006, 2009, 2010
* Superfinalen (1): 2010

Lähteet
-------

1. 1 2 3  Per Ciljan Skjelbred Transfermarkt-sivustolla (englanniksi) Viitattu 9.5.2015.
2. ↑  Norge Menn Senior A - Toppscorer, gule og røde kort Norges Fotballforbund. Viitattu 8.8.2018. (norjaksi)
**Erkki Ensio Canth** (6. helmikuuta 1917 Helsinki – 13. huhtikuuta 1992 Helsinki) oli suomalainen hallitusneuvos, hallintoneuvos ja sotilas.

Canth valmistui ylioppilaaksi Turun lyseosta vuonna 1936. Canth kävi varusmiespalveluksensa Jalkaväkirykmentti 16:ssa vuosina 1940–1942. Hän osallistui talvisodan taisteluihin kiväärimiehenä Jalkaväkirykmentti 36:n riveissä Kollaalla. Jatkosodassa Canth toimi kiväärijoukkueenjohtajana Jalkaväkirykmentti 16:ssa sekä komppanianpäällikkönä 19. Prikaatissa.

Sodan jälkeen Canth toimi maatalousministeriön asutusasiainosastolla maanhankintatehtävissä vuosina 1945–1948. Vuonna 1948 hän siirtyi valtiovarainministeriöön, ja valtiovarainministeriön palkkaosaston hallitusneuvokseksi hänet nimitettiin 1957. Hallitusneuvoksena Canth toimi vuosina 1957–1965. Valtiovarainministeriön ylijohtajaksi hänet nimitettiin 1965. 

Canth nimitettiin korkeimman hallinto-oikeuden hallintoneuvokseksi vuonna 1967 ja sen lisäksi virkaylioikeuden jäseneksi vuonna 1972. Hän toimi molemmissa tuomarin tehtävissä vuoteen 1977 saakka, jolloin hän jäi eläkkeelle.

Canth piti vapaa-ajallaan lukemisesta ja kuului Suomen bibliofiiliseen seuraan. Canth kävi Sotakorkeakoulun vuonna 1962. Hän oli sotilasarvoltaan kapteeni.

Lähteet
-------

1. ↑  Hallintoneuvos, varatuomari Erkki Canth *Helsingin Sanomat*.  17.4.1992. Viitattu 28.7.2022.
**Izgožkan tekojärvi** (ven. пруд Изгожка) on järvi Luoteis-Venäjällä Pihkovan alueen Opotškan piirissä.

Maantietoa
----------

Tekojärvi on 3,9 kilometriä pitkä, 1,7 kilometriä leveä ja sen pinta-ala on 3,0 neliökilometriä eli noin 300 hehtaaria. Järven luoteisrannassa sijaitsee Sosnovkan kylä (ven. Сосновка), jossa ilmakuvien perusteella on laskujoen Izgožkan luusuassa tekojärven patorakennelman juoksutusaukko.

Vesistösuhteita
---------------

Tekojärvi sijaitsee Kudkan valuma-alueella. Kudka on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Tekojärven läpi virtaa Izgožkajoki, joka on Kudkan sivujoki. Izgožkajoki saa alkunsa Izgožskojen järvestä. Järven lounaispäähän laskee vielä pieni oja Koložon järvestä, joka sijaitsee sen kaakkoispuolella parin kilometrin päässä. Järven valuma-alueen koko on 157 neliökilometriä.

Huomautuksia
------------

1. 1 2 3 4 5  Kohteen pituus, leveys ja ympäristön kasvillisuus sekä asutus on tarkistettu Internetin karttapalvelusta käyttäen järven koordinaatteja.
2. 1 2 3  Teksti on osittain käännös venäjänkielisestä artikkelista ru:Изгожка (пруд), jonka tiedot on vielä tarkistamatta muista lähteistä.

Lähteet
-------

1. 1 2 3 4 5 6  Izgožka (*textual.ru*) *Venäjän valtion vesistötietokanta*. Viitattu 18.12.2019. (venäjäksi)
2. 1 2  Neuvostoajan kartta: O-35-Д, Псков (Pihkova), 1:200 000

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: ru:Изгожка (пруд)
*Tämä artikkeli kertoo Britannian kuninkaallisen laivaston Culloden-luokan linjalaivasta. Muita merkityksiä on täsmennyssivulla.*

**HMS Terrible** oli Britannian kuninkaallisen laivaston vuonna 1785 vesillelaskettu Culloden-luokan 74-tykkinen kolmannen luokan linjalaiva.

Valmistus
---------

*Pääartikkeli: Culloden-luokka*
Alus tilattiin 13. joulukuuta 1781 Wellsiltä Rotherhithestä, missä köli laskettiin 7. tammikuuta 1783. Alus laskettiin vesille 28. maaliskuuta 1785 ja valmistui 28. maaliskuuta - 12. huhtikuuta Deptfordissa ja lopulta kuparointi 2. heinäkuuta Woolwichissa.

Palvelus
--------

Alus otettiin joulukuussa 1792 palvelukseen päällikkönään Skeffington Lutwidge. Alus lähti 22. huhtikuuta 1793 Välimerelle, missä se liittyi Hoodin johtamaan laivasto-osastoon. Alus osallistui 13. maaliskuuta 1795 Hothamin kahakkaan Genovan edustalla, jolloin sen tappiot jäivät kuuteen haavoittuneeseen. Se osallistui myös Hothamin kahakkaan Hyeresin edustalla 13. heinäkuuta.

Alus siirrettiin Sheernessiin vastaanottoalukseksi 1823 ja edelleen hiiliproomuksi huhtikuussa 1829. Alus romutettiin maaliskuussa 1836 Deptfordissa.

Lähteet
-------

* Winfield, Rif: *British Warships in the Age of Sail 1714-1792 - Design, Construction and Fates*. Minnesota: Seaforth Publishing, 2007. ISBN 978-1-84415-700-6. (englanniksi)

### Viitteet

1. 1 2 3  Winfield 2007 s. 83

*Culloden*-luokan linjalaivat

|  |
| --- |
| *HMS Culloden* – *HMS Thunderer* – *HMS Venerable* – *HMS Terrible* – *HMS Victorious* – *HMS Ramillies* – *HMS Hannibal* – *HMS Theseus* |
| Edeltäjä: Royal Oak -luokka *– Seuraaja: Alfred-luokka* |
**HMS Thames** (viirinumero N71) oli Britannian kuninkaallisen laivaston vuonna 1932 vesillelaskettu River-luokan sukellusvene.

Valmistus
---------

*Pääartikkeli: River-luokka (sukellusvene)*
Alus tilattiin 1. syyskuuta 1930 Vickers Armstrongilta Barrow-in-Furnessista, missä köli laskettiin 6. tammikuuta 1931. Alus laskettiin vesille 26. helmikuuta 1932 ja otettiin palvelukseen puoli vuotta myöhemmin 14. syyskuuta.

Palvelus
--------

Palvelukseenotettaessa alus sijoitettiin Maltalle, mistä se palasi Britteinsaarille elokuussa 1939. Alus liitettiin Kotilaivaston 2. sukellusvenelaivueeseen, jonka mukana se osallistui saksalaisten alusten liikkeiden valvontaan etsien erityisesti sukellusveneitä, kaappareita ja saarronmurtajia. Oltuaan huollossa talvella alus sijoitettiin keväällä 1940 Pohjanmerelle, missä se osallistui Norjan taisteluihin. Alus upotti 26. heinäkuuta 1940 Pohjanmerellä torpedoimalla Saksan laivaston torpedovene *Luchsin*, joka oli suojaamassa taistelulaiva *Gneisenauta* matkalla Trondheimistä Kieliin.

Sukellusvene todettiin kadonneeksi 3. elokuuta, kun se ei ollut raportoinut määräaikana. Alus oli todennäköisesti osunut miinaan Norjan rannikolla. Aluksen kuuluessa tuhoutuessaan Dundeehen sijoitettuun 9. sukellusvenelaivueeseen sen miehistönjäsenten nimet on kirjattu Dundee International Submarine Memorialiin.

Päälliköt
---------

Sodan aikana aluksen päällikköinä olivat:

* Denis Vaughan Sprague 27. joulukuuta 1939 - 4. heinäkuuta 1940
* William Donald Dunkerley 4. heinäkuuta - heinä/elokuu 1940

Lähteet
-------

* Akermann, Paul: *Encyclopaedia of British Submarines 1901–1955*. Penzance, Cornwall: Periscope Publishing, 2002. ISBN 1-904381-05-7. (englanniksi)
* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)
* Gardiner, Robert (toim.): *Conway's All the World's Fighting Ships 1947–1995*. Lontoo, Englanti: Conway Maritime Press, 1995. ISBN 0-85177-605-1. (englanniksi)

### Viitteet

1. 1 2 3  uboat.net

*River*-luokan sukellusveneet

|  |
| --- |
| *HMS Clyde* - *HMS Severn* - *HMS Thames* |
| Edeltäjä: S-luokka – Seuraaja: Grampus-luokka |
**Walfrid Isak (W. I.) Alhainen** (12. lokakuuta 1869 Kalvola – 26. maaliskuuta 1947 Joensuu) oli suomalainen maanviljelijä ja kansanedustaja vuonna 1917.

Alhainen oli torpparina Kalvolassa vuoteen 1901 ja työskenteli maanviljelijänä Kiteellä 1901–1947. Hänet valittiin suomalaisen puolueen edustajaksi Kuopion läänin itäisestä vaalipiiristä eduskuntavaaleissa 1916. Hän toimi myös Kiteen kunnanvaltuuston varapuheenjohtajana, kunnallislautakunnan jäsenenä, kunnan viljelysrahaston hoitajana ja asutusrahaston piiritarkastajana.

Walfrid Alhaisen vanhemmat olivat torppari Iisakki Eerikinpoika ja Miina Korkeamäki ja puoliso vuodesta 1893 Emma Karoliina Kullus.

Lähteet
-------

1. 1 2  .aspx Walfrid Alhainen *Suomen kansanedustajat*. Eduskunta. Viitattu 3.10.2015.
2. ↑  *Aikalaiskirja. Henkilötietoja nykypolven suomalaisista*, s. 14. Helsinki: Tietosanakirja-Osakeyhtiö, 1920.


|  |  |  |  |  |
| --- | --- | --- | --- | --- |
| 

| * n
* k
* m
Suomalaisen puolueen kansanedustajat 1917 (ensimmäiset valtiopäivät) |
| --- |
|  |
| Eduskuntaryhmä(33) | 
* Aitamurto
* Ala-Kulju
* Alhainen
* Antila
* Arajärvi
* Haataja
* Hallsten
* Hiidenheimo
* Hyöki
* L. Ikonen
* T. Ikonen
* Ingman
* Koivisto
* Kotila
* Listo
* Malmivaara
* Nevanlinna
* Peurakoski
* Raade
* Rantakari
* Repo
* Retulainen
* Runtti
* Saari
* Sariola
* Sjöstedt-Jussila
* Taskinen
* Typpö
* Vaarala
* A. Virkkunen
* P. Virkkunen
* I. Yrjö-Koskinen

 |

 |

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Eduskunta

 |

 |
***Saponaria jagelii*** on yksivuotinen suopayrttien sukuun kuuluva kasvilaji, jota tavataan ainoastaan Kreikalle kuuluvalla Elafónisoksen saarella. Kansainvälinen luonnonsuojeluliitto on luokitellut kasvin äärimmäisen uhanalaiseksi.

Ulkonäkö ja koko
----------------

*Saponaria jagelii* on yksivuotinen kasvi eli se kasvaa joka vuosi siemenestä. Kasvin varsi on pysty ja 3–10 senttimetriä pitkä. Väriltään se on punertava. Kasvin lehdet ovat punertavanvihreät ja mehevät. Pituutta niillä on 1–4,5 cm. *Saponaria jagelii* kukkii maaliskuulta kesäkuun alkuun.

Levinneisyys
------------

Kasvi on Kreikan kotoperäinen laji ja sitä tavataan ainoastaan Peloponnesoksen niemimaan edustan pienen Elafónisoksen saaren länsiosasta. Saarella kasvilla on kaksi hyvin pienialaista kasvualuetta. Kasvin populaatio saattaa pienentyä jopa 80 prosenttia tulevien sukupolvien aikana.

Elinympäristö
-------------

*Saponaria jagelii* kasvaa hiekkaisilla merenrannoilla. Kasvi kasvaa häirityissä oloissa yhdessä merityräkin, rantakauran, mailasten sukuun kuuluvan *Medicago marina* -kasvin ja kohokkien sukuun kuuluvan *Silene sedoides* -kasvin kanssa.

Kasvin uhkia erityisesti sen kukinta-aikana ovat Elafónisoksen nopeasti kasvanut matkailu sekä ihmisten ranta-aktiviteetit, kuten moottoriajoneuvoilla ajo. Matkailun kasvu saattaa aiheuttaa kasvin populaation pienenemistä entisestään tai jopa sukupuuton. Toisaalta *Saponaria jagelii* -kasvin pitäisi kestää kohtuullista määrää matkailijoita, kun sen siemenkodat ovat kypsyneet eli toukokuun lopulta lähtien. Tällöin matkailijoiden aiheuttama tallominen saattaa olla jopa hyödyllistä kasvin siementen leviämisen kannalta.

Lähteet
-------

1. 1 2 3 4 5  *Saponaria jagelii* *IUCN Red List of Threatened Species*. International Union for Conservation of Nature, IUCN, Iucnredlist.org.  (englanniksi)
2. 1 2  De Montmollin, Bertrand; Strahm, Wendy (toim.): *The Top 50 Mediterranean Island Plants: Wild Plants at the Brink of Extinction, And What Is Needed to Save Them*, s. 68. IUCN, 2005. ISBN 283170832X. Teoksen verkkoversio (viitattu 5.5.2012). (englanniksi)

Aiheesta muualla
----------------

* Kuva kasvista[vanhentunut linkki]

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q5482888
* Wikispecies: Saponaria jagelii
* ARKive: saponaria-jagelii
* CoL: 6XKV5
* GBIF: 3812436
* iNaturalist: 443274
* IPNI: 973615-1
* IUCN: 61639
* Open Tree of Life: 6036533
* POWO: urn:lsid:ipni.org:names:973615-1
* WFO: wfo-0000438168

 |

 |
*Tämä artikkeli käsittelee keisarillisen Japanin laivaston Yūgumo-luokan hävittäjää. Muita samannimiä aluksia on täsmennyssivulla.*

**Takanami** (jap. 高波, *takanami*, ’korkea aalto’) oli keisarillisen Japanin laivaston Yūgumo-luokan hävittäjä toisessa maailmansodassa.

Valmistus
---------

*Pääartikkeli: Yūgumo-luokka*
Alus tilattiin Uraga Dock Companyltä. Se laskettiin vesille 16. maaliskuuta 1942 ja otettiin palvelukseen 31. elokuuta ensimmäisenä päällikkönään Ogura Masami.

Palvelus
--------

Alus suojasi 27.syyskuuta – 7. lokakuuta 1942 joukkojenkuljetussaattuetta Saekista Rabauliin, jolloin sen miehistö pelasti 7. lokakuuta 279 eloonjäänyttä torpedoidulta kuljetusalus *Naminouemarulta*. Alus saapui 10. lokakuuta Trukille, jossa se liittyi Japanin 2. laivaston 2. hävittäjälaivueen 31. hävittäjäviirikköön.

Alus suojasi 13.–15. lokakuuta *Kongōa* ja *Harunaa*, jotka tulittivat Hendersonin Fieldiä. Alus suojasi 15.–16. lokakuuta *Myōkōa* ja *Mayaa* niiden tulittaessa Hendersonin Fieldiä. Alus kuului 26. lokakuuta amiraali Kondon osastoon Santa Cruz -saarten taistelussa. Se suojasi 3.–5. marraskuuta *Susuyan* ja *Mayan* Trukilta Shortlandsiin. Alus kuljetti 7. marraskuuta täydennysjoukkoja Guadalcanalille, jolloin se kärsi pieniä vaurioita ilmahyökkäyksessä.

Alus suojasi 13.–15. marraskuuta Guadalcanalin taistelussa saarelle matkaavaa joukkojenkuljetussaattuetta. Se osallistui 30. marraskuuta 1942 huoltotarvikkeiden kuljetukseen Guadalcanalille, kun sen taisteluryhmä kohtasi Yhdysvaltain laivaston risteilijöitä ja hävittäjiä (Tassafarongan taistelu). *Takanami* torpedoi *USS Minneapolisin* ja *USS New Orleansin*. Vihollisen tykkituli upotti *Takanamin* useita kilometrejä lounaaseen Savon saaresta, jolloin 197 miehistönjäsentä sai surmansa. Surmansa saaneiden joukossa oli viirikön komentaja Shimizu Toshio sekä aluksen päällikkö Ogura Masami. Alukselta pelastuneista 48 pääsi Guadalcanalille, jossa 19 joutui amerikkalaisten joukkojen vangeiksi.

Lähteet
-------

* Whitley, M. J.: *Destroyers of World War Two – An International Encyclopedia*. Lontoo: Arms and Armour, 1988. ISBN 0-85368-910-5. (englanniksi)
* Gardiner, Robert (toim.): *Conway’s All the World’s Fighting Ships 1922–1946*. Lontoo: Conway Maritime Press, 1987. ISBN 0-85177-146-7. (englanniksi)

### Viitteet

1. ↑  Whitley 1988 s. 203
2. 1 2 3 4  IJN Takanami: Tabular Record of Movement CombinedFleet.com. Viitattu 31.7.2016. (englanniksi)

Aiheesta muualla
----------------

* Kuvia tai muita tiedostoja aiheesta **Takanami (1942)** Wikimedia Commonsissa

* CombinedFleet.com: *Yūgumo*-luokan hävittäjät (englanniksi)

*Yūgumo*-luokan hävittäjä

|  |
| --- |
| *Yūgumo* - *Akigumo* - *Kazagumo* - *Makigumo* - *Makinami* - *Takanami* - *Naganami* - *Tamanami* - *Suzunami* - *Ōnami* - *Fujinami* - *Kishinami* - *Hayanami* - *Kiyonami* - *Okinami* - *Hamanami* - *Asashimo* - *Kiyoshimo* - *Hayashimo* - *Akishimo* - *Umigiri* - *Yamagiri* - *Tanigiri* - *Kawagiri* - *Taekaze* - *Kiyokaze* - *Satokaze* - *Murakaze* |
| Edeltäjä: *Shimakaze* – Seuraaja: *Akizuki-luokka* |
**Mark Lee** (s. 2. elokuuta 1999 Vancouver, Kanada) on kanadalainen rap-artisti. Hän on nuoresta asti ollut mukana levy-yhtiö SM Entertainmentin projektissa "SM Rookies". SM Rookieissa Lee oli neljä vuotta, kunnes hän debytoi räppärinä yhtyeessä NCT U (1. huhtikuuta 2016). Myöhemmin hän debytoi myös alaryhmässä NCT 127 (7. heinäkuuta 2016) ja viimeisimpänä hän debytoi johtajana kolmanteen alaryhmään NCT Dream (24. elokuuta 2016). Lee on NCT:n ainoa jäsen, joka on debytoinut kolmessa alaryhmässä jotka ovat NCT 127, NCT Dream ja NCT U. Hän oli yksi ensimmäisistä NCT:n ulkomaisista jäsenistä.

Ura
---

Lee valittiin SM Rookieihin Kanadassa pidettävässä koe-eesiintymisessä vuonna 2013. Kun Lee oli valittu yhdeksi SM Rookieista, hän muutti Etelä-Koreaan erittäin nuorena treenaamaan K-Idoliksi. Kolmen vuoden harjoittelun jälkeen Lee teki debyyttinsä ja on tähän mennessä debytoinut kolmessa eri sub-unitissa (NCT U, NCT 127 ja NCT Dream).

Lee on tehnyt myös yhteistyössä musiikkia EXO:n Xiumin:in ([STATION] 시우민 X 마크 'Young & Free') ja Park Jae-Jung:in ([STATION] 박재정 X 마크 'Lemonade Love' ) kanssa.

Mark on toiminut vuodesta 2019 lähtien K-pop ryhmä SuperM:n jäsenenä.

Aiheesta muualla
----------------

* Kprofiles; Nct Members Profile
* Miner8; Profile and Facts of Mark of Nct: Bio, Net worth, Fun facts etc. (Arkistoitu – Internet Archive)
* Kprofiles; NCT Mark Lee

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
**Mark Knowles** (s. 3. lokakuuta 1984 Rockhampton, Queensland) on australialainen maahockeypelaaja ja olympiavoittaja. Hän edustaa Queensland Bladesia ja Australian maahockeymaajoukkuetta. Knowles on 183 senttimetriä pitkä ja painaa 75 kilogrammaa.

Knowles voitti Australian maajoukkueen kanssa olympiakultaa vuoden 2004 kesäolympialaisista Ateenasta. Lisäksi hänellä on kaksi olympiapronssia vuosilta 2008 ja 2012. MM-kilpailuista Knowles on saavuttanut kultaa vuodelta 2004 Haagista, jolloin hänet valittiin myös turnauksen parhaaksi pelaajaksi. Champions Trophyn Knowles on voittanut kahdesti, vuosina 2005 ja 2012. Hän debytoi maajoukkueessa jo vuonna 2004. 

Seuratasolla Knowles edustaa kotimaansa Queensland Bladesia. Aiemmin hän on pelannut muun muassa Alankomaissa HC Rotterdamin riveissä. Vuonna 2007 Knowles valittiin maailman parhaaksi nuoreksi pelaajaksi.

Knowlesin joukkuetoveri, olympiavoittaja Jamie Dwyer on hänen lankonsa.

Lähteet
-------

1. 1 2  Mark Knowles Sports Reference.  Arkistoitu 25.9.2015. Viitattu 18.11.2015. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Todor Nikolajev Aleksiev** (bulg. Тодор Николаев Алексиев, s. 21. huhtikuuta 1983 Plovdiv) on bulgarialainen lentopalloilija, joka edustaa argentiinalaista UPCN San Juan Vóleyta ja Bulgarian lentopallomaajoukkuetta. Pelipaikaltaan 200-senttinen ja 96-kiloinen Aleksiev on hyökkääjä tai vastaanottaja.

Hänen iskulyöntinsä ylettyy 347 senttimetriin ja blokkilyönti 322 senttimetriin.

Ura
---

### Seurajoukkueura

Aleksiev aloitti uransa vuonna 2000 kotikaupunkinsa Lokomotiv Plovdivissa. Hän on edustanut kotimaansa lisäksi kolmea seuraa Venäjällä, kahta seuraa Italiassa ja Turkissa sekä yhtä seuraa Argentiinassa. Kesäkuussa 2015 Aleksiev siirtyi nykyiseen seuraansa, argentiinalaiseen UPCN San Juan Vóleyhin.

### Maajoukkueura

Aleksiev on edustanut Bulgarian maajoukkuetta vuodesta 2006 lähtien ja on voittanut pronssia MM-kilpailuista, EM-kilpailuista sekä maailmancupista. Hänellä on myös yksi hopea Euroopan kisoista vuodelta 2015. Aleksiev on valittu maailmanliigan parhaaksi vastaanottajaksi vuosina 2012 ja 2013 sekä parhaaksi pisteentekijäksi 2012. Hän on osallistunut myös kaksiin kesäolympialaisiin, parhaana tuloksenaan neljäs vuodelta 2012.

Lähteet
-------

1. 1 2
2. ↑
3. ↑   (Arkistoitu – Internet Archive)
4. ↑   (Arkistoitu – Internet Archive)
**Toeplitzin konjektuuri** (engl. *Inscribed square problem* tai *square peg problem*) on eräs matemaattiinen ratkaisematon geometrinen ja topografinen ongelma, eli konjektuuri. Konjektuurin esitteli ensi kerran Otto Toeplitz vuonna 1911. Konjektuuri on siten nimetty hänen mukaan.

Esimerkki kaksiulotteisesta kuviosta, josta on mahdollista muodostaa jopa neljä neliötä käyttämällä vain viivalla olevia pisteitä.
Konjektuurin perusidean mukaan jokaisesta kaksiulotteisesta itseään leikkaamattomasta kuviosta (eli **Jordanin käyrästä**) on mahdollista muodostaa neliö (kaikki sivut yhtä pitkiä) ainakin yhden kerran. 

Väite on todistettavissa esimerkiksi ympyrälle, kolmioille ja neliöille, mutta ei toistaiseksi Jordanin käyrälle.

Lähteet
-------

* Matschke, Benjamin: A survey on the square peg problem.  *Notices of the American Mathematical Society*, 2014, 61. vsk, nro 4, s. 346-352.  (englanniksi)

Aiheesta muualla
----------------

* Who cares about topology? (inscribed rectangle problem) - youtube.com
**Tapani Kuningas** (25. joulukuuta 1945 Ruotsinpyhtää – 20. joulukuuta 2009 Jämsä) oli suomalainen ufotutkija ja tietokirjailija. Kuningas oli Suomen Ufotutkijat ry:n perustajajäseniä ja toimi yhdistyksen puheenjohtajana. Kuningas oli ufoja ja rajatietoa yleisesti käsittelevän Ultra-lehden päätoimittaja ja lehteä julkaisevan Kustannus Oy Rajatieto -kustantamon toimitusjohtaja.

Rajatiedosta elämänura
----------------------

Kuningas syntyi evakkomatkalla 1945 ja vietti lapsuutensa Luumäellä. Ylioppilaaksi päästyään hän opiskeli Tampereella Yhteiskunnallisessa korkeakoulussa aikuiskasvatusta ja kansainvälistä politiikkaa, mutta opinnot jäivät, kun kiinnostus ufoihin tuli elämäntyöksi. Työrauhan saadakseen hän muutti perheineen Tampereelta Kuhmoisten Kylämälle, jonne perustettiin kustannusyhtiö, lehden toimitus ja rajatiedon keskus.

Kuningas kutsuttiin 1972 perustettavan Ufoaika-lehden päätoimittajaksi. Lehden nimi muuttui 1974 Ultraksi, ja sitä alkoi julkaista Kustannus Oy Rajatieto, jonka toimitusjohtajaksi tuli Tapani Kuningas. Itse rajatieto-käsitekin on Kuninkaan lanseeraama. Myöhemmin, rajatiedon saatua ei-toivottuja sävyjä, hän ehdotti uudeksi termiksi "rajatonta tietoa".

Kuningas muutti 1973 Arja-vaimoinsa kanssa Tampereen keskustasta Kuhmoisten Kylämälle vanhaan puutaloon, jonka viereen kohosi pian uusi rakennus Ultran toimitukselle ja kirjastolle. Kansainvälisiä yhteyksiä ylläpidettiin Kuninkaan vetämillä Ultran lukijamatkoilla Lontoon rajatietomessuille. Idea siirrettiin vuonna 1983 Suomeen, ja Hengen ja tiedon messuista on tullut toistuva tapahtuma.

Kolmannen asteen yhteys odotuttaa
---------------------------------

Henkilökohtaiset ufokokemukset jäivät Tapani Kuninkaan elämästä puuttumaan, mikä ei lainkaan vähentänyt hänen tutkimusintoaan. "Lopullinen todiste voi tulla milloin tahansa", hän totesi lehtihaastattelussa vuonna 2001, "tai voi olla, ettei sitä tule koskaan. Yhteydenotto korkeammasta sivilisaatiosta olisi vielä nyt ihmiskunnalle lamaannuttava järkytys. Kenties odotetaan, että löydämme heidät itse, omin ponnistuksin."

Julkaisut
---------

* *Ufoja Suomen taivaalla*, 1970
* *Ufojen jäljillä: uusimmat ufo-havainnot Suomesta ja muualta*, 1971
* *Operaatio ufo: 25 vuotta lentäviä lautasia sanomalehtien sivuilla*, 1972
* *Muukalaisia ja humanoideja – suomalaisia havaintoja*, 1973
* *100 ufoa Suomessa*, 1994 (yhdessä Teuvo E. Laitisen ja Markku Löfmanin kanssa)

Lähteet
-------

1. 1 2 3  Koivulaja, Tapani (p.o. Koivula): Suomalaisen rajatiedon uranuurtaja: päätoimittaja Tapani Kuningas.  *Helsingin Sanomat*, 24.1.2010, s. C 7. Artikkelin verkkoversio. Viitattu 20.3.2018.
2. 1 2 3  Virkkula, Simopekka: Kuninkaan ihmeellinen valtakunta.  *Aamulehti*, 7.1.2001.

Aiheesta muualla
----------------

* Tapani Kuningas Ylen Elävässä arkistossa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Henkilöt | 
* Yle

 |

 |
**Tapani Kääpä** (13. helmikuuta 1926 Terijoki – 8. kesäkuuta 2014 Lahti) oli suomalainen kauppias, yrittäjä ja yritysjohtaja, joka sai kauppaneuvoksen arvonimen.

Kääpän vanhemmat olivat kauppias, maanviljelijä, ekonomi Erkki Kääpä ja Katariina Huumonen ja puoliso vuodesta 1948 Kirsti Kyllikki Löfgren. Kääpä tuli ylioppilaaksi Kannaksen yhteislyseosta Lahdessa 1945 ja kävi Suomen Liikemiesten Kauppaopistoa. Hän oli T:mi Erkki Kääpän ostotoiminnan, myymälöiden ja kauppapaikkasuunnittelun johtaja Lahdessa 1948–1959, T:mi Tapani Kääpän perustaja ja johtaja 1949–1959 ja elintarvikekauppias vuodesta 1951, Ky Kääpän osakas ja toimitusjohtaja 1959–1977 ja Kääpä Oy:n osakas vuodesta 1977. Hän oli myös T:mi Esko Kääpän ostotoiminnan, myymälöiden sekä kauppapaikkasuunnittelun johtaja 1954–1959. Kaupan alalla Kääpä oli edelläkävijä avatessaan Lahden ensimmäisen valintamyymälän 1960 ja koko maan ensimmäisen Citymarketin Lahdessa 1971. Kääpällä oli myös useita kaupan alan ja muita luottamustehtäviä. Sotilasarvoltaan Kääpä oli reservin ylikersantti. Hän sai kauppaneuvoksen arvonimen 1977.

Lähteet
-------

1. 1 2  Tapani Kääpä *Biografiasampo*. Viitattu 20.11.2022.
2. ↑  Muistokirjoitus: Tapani Kääpä. *Etelä-Suomen Sanomat*.  11.7.2014. Viitattu 20.11.2022.
**Teekkariorkesteri Humpsvakar** tai **Teknologorkestern Humpsvakar** on Aalto-yliopiston osakunta Teknologföreningenin opiskelijaorkesteri. Orkesteri soittaa ja vaikuttaa Otaniemessä, Espoossa. Humpsvakar voi tarkoittaa niin orkesteria kuin yksittäistä orkesterin jäsentä. 

Orkesteri soittaa iloista jazzmusiikka, eniten Dixielandia, mutta myös marssi- ja tanssimusiikkia tangosta valssiin. Tyypillisiä kappaleita ovat "Royal Garden Blues", "Twelfth Street Rag" ja "Tiger Rag" sekä tunnusmelodia "Bompa" (Anchors Aweigh). Humpsvakar esiintyy myös lauluesityksillä, jotka yleensä koostuvat stemmalauluista.

Orkesterin jäsenet käyttävät frakkeja, joissa on orkesterin nimi selässä, Marimekon Röttikankaasta tehtyjä liivejä, sekä vuodenajan mukaan joko knalleja tai teekkarilakkeja.

Vuodesta 1987 asti on orkesterilla myös ollut baletti nimeltä Rumpskakar. Vuoteen 2007 asti Rumpskakar esiintyi vain joka viides vuosi juhlavuosina, mutta nykyään baletti on mukana koko ajan.

Historiaa
---------

Humpsvakar soitti ensimmäisen kerran syksyllä 1961, kun joukko teekkareita otti vastaan teekkarispeksin Chalmersista, Göteborgista, satamassa. Orkesteri juhli ensimmäistä vuosijuhlaansa joulukuussa 1962.

Tällä hetkellä Humpsvakar on tehnyt yhteensä 12 levyä. "Vänstergängade", joka julkistettiin vuonna 1966, oli LP, joka soitetaan sisältä ulospäin. Tämä on maailman ensimmäinen LP, joka soitetaan tällä tavalla. Muita mainittavia tuotoksia on Helan/Halvan (1975) sekä Utanpå&Innanför (1985).

Diskografia
-----------

Humpsvakar on tehnyt yhteensä 12 albumia.

* 1964 - Humpsvakar
* 1966 - Pro Urdsgjallar
* 1966 - Vänstergängade
* 1970 - Toppen/Botten
* 1975 - Helan/Halvan
* 1980 - Gomorron/Gonatt
* 1985 - Utanpå & Innanför
* 1990 - Inom Ramen För God Ton
* 1996 - Live är Härligt
* 2000 - Tuta är Silver, Tiger är Guld
* 2005 - Elfte Dukningen
* 2010 - Duodecibel

Lähteet
-------

1. ↑  Polyteekkari, nr 8, vuosi 2005

Aiheesta muualla
----------------

* Humpsvakarin kotisivut
**Edna Birch** (o.s. Burrows) on kuvitteellinen hahmo brittiläisessä saippuasarjassa *Emmerdale*. Häntä näytteli Shirley Stelfox vuodesta 2000 kuolemaansa 2015 asti. Hahmon suunnitteli Kieran Roberts. 

Edna näkyi sarjassa ensimmäisen kerran vuonna 2000, mutta Edna oli asunut kylässä jo vuosia. Edna tunnetaan suorasanaisena ja ilottomana naisena, jolle ystävyys on kaikki kaikessa. Edna on harras seurakuntalainen. Ednan koirat ovat Ednalle erittäin tärkeitä ja jos joku tekee jotain koirille on varmaa, että hän saa Ednan vihat päällensä. Ednalla on sisko Lily, jonka kanssa he eivät ole aina olleet hyvissä väleissä. Ednalla on myös poika ja yksi lapsenlapsi.

Tarina
------

Vuonna 2001 kylään muutti Ednan teini-ikäinen pojantytär Eve. Edna kuitenkin lähetti lapsenlapsensa isänsä luokse Ranskaan Even potkaistua Ednan koiraa Batleyta, joka on ollut hänelle aina kuin perheenjäsen ja joskus vielä enemmän. Batley on kuitenkin kuollut ja Edna oli surun murtama sen kuoltua. Hänen toinen koiransa Tootsie toi kuitenkin valoa Ednan elämään. Len Reynolds oli Ednan vanha ystävä ja näytti siltä, että heidän välilleen voisi syttyä romanssi. Edna ei kuitenkaan tuntenut Leniä kohtaan ystävyyttä enempää ja niin Len alkoi flirttailemaan Pearl Ladderbanille. Edna meni töihin miljornööri Tom Kingille ja hänestä ja Tomista tuli läheiset kaverukset. Tom tiesi voivansa luottaa Ednaan ja kääntyikin usein kysymään neuvoa häneltä. Edna pettyi kovasti kun Tom päätti mennä naimisiin Rosemary Sinclairin kanssa. Lokakuussa 2006 Ednan poika Peter Birch tuli pyytämään äitiänsä osallistumaan Even häihin Ranskassa. Edna kieltäytyi aluksi osallistumasta häihin, mutta lopulta osallistui ja sieltä hänen mukanaan saapui Ednan sisko Lily Butterfield. Vuoden 2007 keväällä Ednan koira Tootsie tuli raskaaksi ja se synnytti kaksi tervettä poikasta. Vuonna 2007 Lily jäi poliisille kiinni kannabiksen kasvattamisesta Kartanolla ja kun poliisi tunkeutui Ednan kotiin pidättämään Lilyn oli Edna hävetä silmät päästä ja tästä lähtien Ednan ja Lilyn välit eivät ole olleet hyvät. Marraskuussa 2008 Edna oli erittäin vihainen, kun kuuli, että kirkko jouduttaisiin sulkemaan. Mark ja Natasha Wylde ostivat kirkon, mutta saatuaan tietää miten tärkeä kirkko oli kyläläisille lahjoittivat he sen kyläläisten omistukseen. Vuonna 2012 Eve ilmaantui Ednan ovelle ja Edna otti hänet luokseen asumaan.

Lähteet
-------

1. ↑   (Arkistoitu – Internet Archive)
**Zlatko Mateša** (s. 17. heinäkuuta 1949 Zagreb) on kroatialainen poliitikko, joka toimi Kroatian pääministerinä vuosina 1995–2000.

Lapsuus ja aikuisuus
--------------------

Mateša syntyi Zagrebissa nykyisessä Kroatiassa. Hän valmistui Zagrebin yliopistosta ja eteni öljy-yhtiö INA:ssa apulaisjohtajaksi.

### Nousu pääministeriksi

Mateša liittyi Kroatian demokraattiseen liittoon jäseneksi. Hän oli pääministeri vuosina 1995–2000. Matešan hallitus otti käyttöön arvonlisäveron Kroatiaan vuonna 1996. Hän luopui pääministerin virasta, ja hänen seuraajakseen tuli Ivica Račan.

### Virasta luopumisen jälkeen

Mateša on toiminut Kroatian olympiakomitean puheenjohtajana vuodesta 2002. Hän oli myös Pekingin yliopiston urheiluvalmentajana*lähde?*.

Lähteet
-------

### Viitteet

1. ↑  Croatia World Statesmen

Kroatian lippuKroatian pääministerit

* Stjepan Mesić
* Josip Manolić
* Franjo Gregurić
* Hrvoje Šarinić
* Nikica Valentić
* Zlatko Mateša
* Ivica Račan
* Ivo Sanader
* Jadranka Kosor
* Zoran Milanović
* Tihomir Orešković
* Andrej Plenković



|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |
**Thronoi** (m.kreik. Θρόνοι, lat. *Throni*) oli antiikin aikainen kaupunki Kyproksen saarella. Se sijaitsi samannimisellä niemellä saaren kaakkoisrannikolla, nykyisen Sotíran kylän Agía Théklan alueella noin kahdeksan kilometriä länteen nykyisestä Agía Nápasta.

Thronoin kaupungista tiedetään vain vähän. Strabon ja Ptolemaios mainitsevat sen, mutta Strabonin maininnasta jää epäselväksi, koskeeko se niemeä vai kaupunkia. Paikalla on paljon jäänteitä hellenistisen ja roomalaisen kauden kaupungista. Niihin kuuluu muun muassa kaupunginmuuria, pyhäkön jäänteet sekä kallioon kaivettuja kammioita. Paikalla on suoritettu vain vähän arkeologisia tutkimuksia.

Lähteet
-------

1. 1 2  Stillwell, Richard & MacDonald, William L. & McAllister, Marian Holland (toim.): "THRONOI Cyprus", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
2. 1 2  Smith, William: "Throni", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
3. ↑  Thronoi? *Pleiades*. Viitattu 1.2.2018.
Thrill the World 2008 Austin, Texas
**Thrill the World** on vuonna 2006 ensi kerran järjestetty tanssitapahtuma ympäri maailmaa. Sen tarkoituksena on rikkoa maailman suurimman joukkotanssin maailmanennätys tanssimalla Michael Jacksonin "Thriller". Thrill the World järjestetään kaikkialla maailmassa samaan aikaan ja tanssi tanssitaan samalla kellonlyömällä.

Thrill the World 2006, 2007, 2008
---------------------------------

### 2006

Vuoden 2006 TTW oli ensimmäinen TTW ikinä, ja siihen osallistui 62 ihmistä ja se teki rikkoi ennätyksen "Largest Thriller Dance" [suurin Thriller-tanssi].

### 2007

Vuonna 2007 Thriller oli saanut enemmän julkisuutta ja siihen osallistui 1 722 henkilöä jotka tanssi 52 eri kaupungissa Thrillerin 27. ja 28. lokakuuta.
Vuonna 2007 perustettiin myös Thrill the Worldin virallinen kotisivu. Se sai silloin kaksi maailmanennätystä; Largest Simultaneous Thriller Dance ja the World Records Academy & the Record Holders Republic.

### 2008

Vuoden 2008 TTW tanssittiin 26. lokakuuta Australiassa, Kanadassa, Isossa-Britanniassa, Saksassa, Irlannissa, Saudi-Arabiassa, Uudessa-Seelannissa, Skotlannissa, Yhdysvalloissa ja Walesissa. Silloin sen järjesti kanadalainen Ines Markelle. Silloin Thrilleriä tanssi 4 179 ihmistä.

### Vuoden 2009 Thrill the World

Vuoden 2009 TTW järjestettiin 24. ja 25. lokakuuta välisenä yönä kello 3.30 (suomen aikaa). Tämä oli Suomen ensimmäinen Thrill the World ja se oli Helsingin rautatientorilla, ja siihen osallistui 90 henkilöä, nykyisen tiedon mukaan noin 23 000 maailmanlaajuisesti.

### 2010

Thrill The World järjestettiin 24. lokakuuta 2010 klo 02:00 Tampereella Keskustorilla sekä Helsingissä Rautatientorilla.

### 2011

Thrill The World järjestettiin Helsingissä 29.10.2011 rautatietorilla klo: 17. Tanssijoita oli tällöin 55. Yhteensä maailmalla oli 12 297 tanssijaa 29:ssä maassa. 

### 2012

Thrill The World järjestettiin 27.10. klo 22.00 Tampereen keskustorilla. Tällöin rikottiin Suomen ennätys, sillä tapahtumassa oli mukana 124 tanssijaa. 

### 2013

Thrill The World -tapahtuma järjestettiin 26.10.-27.10. välisenä yönä klo. 00:00 Imatralla Koskenpartaan lavalla ja Tampereen keskustorilla.

Lähteet
-------

* Pääjärjestäjän sivut
* Vuoden 2010 Tampereen tapahtuman blogi
* Vuoden 2010 Tampereen tapahtuman Twitter
* Vuoden 2010 Helsingin tapahtuman blogi
* Vuoden 2010 Helsingin tapahtuman Twitter
* Vuoden 2009 tapahtuman blogi
* Vuoden 2012 Tampereen tapahtuman blogi

Aiheesta muualla
----------------

* Kuvia tai muita tiedostoja aiheesta **Thrill the World** Wikimedia Commonsissa
**The Economics of Prohibition** on yhdysvaltalaisen taloustieteilijä Mark Thorntonin kirja, joka käsittelee alkoholin ja huumeiden kieltoa taloustieteellisestä näkökulmasta. Kirjan on julkaissut University of Utah Press vuonna 1991. Thornton pitää huumeiden kiellon ylläpitoa kalliina ja ongelmia aiheuttavana, sillä se siirtää huumemarkkinat pimeän talouden piiriin. Thornton esittää, että huumeiden kielto voitaisiin purkaa vähitellen, yksi aine kerrallaan. Ensimmäisenä tulisi poistaa alkoholin ja tupakan säännöstely ja verotus. Tämän jälkeen voidaan yksi kerrallaan laillistaa kannabis, kokaiini ja heroiini.

Sisältö
-------

Thorntonin mielestä suurinta osaa huumeista voidaan pitää käytännössä haitattomina, mikäli niitä käytetään kohtuullisesti. Tällöin huumeiden käyttäjillä ei ole mahdollisuutta tuotteiden laadun varmistamiseen ja heiltä puuttuu oikeudellinen kuluttajansuoja. Vapailla markkinoilla monet nykyisin laittomat huumeet saattaisivat olla lääkeaineita. Esimerkiksi vaarallista crackia ei Thorntonin mukaansa liikkuisi markkinoilla, jos vähemmän haitallista kokaiinia olisi vapaasti saatavilla. Kalliiden huumausaineiden käyttö on usein rahoitettava rikollisuudella. Thornton väittää, että huumeiden kiellosta hyötyvät eniten huumeiden nykyiset tuottajat.

Thorntonin mukaan esimerkiksi Yhdysvalloissa alkoholin kieltolain aikana pimeillä markkinoilla myytyjen juomien keskimääräinen alkoholipitoisuus kaksin- tai kolminkertaistui ja mietojen alkoholijuomien myynti laski. Suuri osa pimeillä markkinoilla myydystä alkoholista sisälsi myrkyllistä metanolia. Alkoholin kohtuukäyttö väheni, sillä juomien alkoholiprosenttia oli vaikea arvioida. Thorntonin mielestä on todennäköistä, että esimerkiksi kannabiksen ja oopiumin kielto on ainoastaan lisännyt näiden huumeiden kulutusta.

Lähteet
-------

1. 1 2 3  Pitkäniemi, Lasse: Kirja-arvostelu: The Economics of Prohibition (Creative Commons Nimeä 1.0) *Vaaleanpunaisen elefantin mietteitä*.  23.2.2008. Viitattu 28.4.2011.

Aiheesta muualla
----------------

* Thornton, Mark: The Economics of Prohibition (PDF) *mises.org*.  (englanniksi)
Tärykranaatin iskuaalto on sirpaloinut materiaalin valkoisista kohdista jättäen kuopan.
**Tärykranaatti** on erikoisammus, joka on toimintaperiaatteensa ansiosta monikäyttöinen sekä kiinteitä että liikkuvia vahvistettuja ja panssaroituja kohteita vastaan. Sen toimintaperiaate on osuman aiheuttama sirpaloituminen kohteen sisäpuolella. Vaikutus perustuu iskun tai räjähdyksen aiheuttamaan iskuaaltoon, joka etenee materiaalin läpi. Saavuttaessaan materiaalin pinnan iskuaalto irrottaa siitä sirpaleita tai yksittäisen kappaleen aiheuttaen hävitystä. Yksittäisen kappaleen halkaisija voi olla 30 cm, kivimateriaali voi romahtaa. Kappaleen tai sirpaleiden nopeus on 200–300 metriä sekunnissa. Erilaiset kiinnitykset ja liitokset voivat irrota, mekanismien ja koneistojen osat voivat liikkua paikoiltaan tai rikkoutua käyttökelvottomiksi.

Räjähteen käyttökelpoisuus
--------------------------

Ammus ja sen räjähde on suunniteltu siten, että räjähde muotoutuu osumassa mahdollisimman tiiviisti kohteen pintaan ennen sytytystä. Tärykranaatit ja taistelukärjet ovat tehokkaita yhtenäistä materiaalia, panssaria sekä rakennuksia vastaan. Vaikutus ei edellytä materiaalin läpäisyä, vaikka esimerkiksi panssari saattaa puhjeta räjähdyksen voimasta. Teho ei myöskään riipu suoraan ammuksen tai taistelukärjen lentonopeudesta. Toisaalta jos nopeus on liian suuri tai osumiskulma huono, muotoutuva räjähde saattaa hajota tehottomaksi ennen sytytystä. Täryammus tai taistelukärki on näin ammuttava suhteellisen alhaisella nopeudella. Ammus on kuitenkin monikäyttöinen sekä kiinteitä kohteita että panssaroituja ajoneuvoja vastaan. Täryammusta käytetään singoissa ontelokranaatin vaihtoehtona.

Toisen maailmansodan aikaisen Tallboy-pommin toiminta perustui räjähdyksen täryvaikutukseen. Operaatio Chastisessa pommin laskettu täryvaikutus kohteessa oli operaation suunnittelun lähtökohta, vaikka itse ase oli luonteeltaan enemmän pudotettava miina.

Brittienglannissa nimike on HESH (High Explosive Squash Head), joka kuvaa toimintaperiaatteen. Amerikkalainen vastine on HEP (High Explosive Plastic), joka kuvaa muotoutuvaa muoviräjähdettä. Austalialaisessa ensimmäisen polven Malkara-panssarintorjuntaohjuksessa käytettiin HESH-taistelukärkeä. Iso-Britannian BAT - sarjan raskaissa singoissa se oli ainoa panssarintorjunta-ammus, kyeten vaikuttamaan 400 mm:n tasa-aineiseen teräspanssariin.

* Rakenne: räjähde, sytytin, kuoriRakenne: räjähde, sytytin, kuori
* Tärykranaatin toimintaTärykranaatin toiminta

Lähteet
-------

* Yleinen aseoppi 1970 Oy Länsi-Savo Offset, Mikkeli
* Paul Brickhill: *Padonmurtajat*. Otava, 1956.
* Gunston, Bill: *The Illustrated Encyclopedia of the World’s Rockets & Missiles*. Salamander Books Ltd, 1979. ISBN 0861010299, ISBN 978-0861010295.

### Viitteet

1. 1 2 3   Yleinen aseoppi s. 300
2. 1 2 3  
käyttö *army-guide.com*. Viitattu 27.09.2019.
3. ↑  Brickhill
4. ↑  Gunston s. 260
5. ↑  Gunston s. 238
6. ↑  pst-ammus *old.weaponsystems.net*.
**Universal Uclick** on yhdysvaltalainen syndikaatti, joka tarjoaa sisältöä printti- ja verkkojulkaisuille. Se on Andrews McMeel Universalin omistuksessa.

Universal Uclickin historia alkaa vuodesta 1970, jolloin Jim Andrews ja John McMeel perustivat Universal Press Syndicaten. Sen levittämä *Doonesbury*-sarjakuva debytoi samana vuonna ja *Ziggy*-sarjakuva kaksi vuotta myöhemmin. Universal Press Syndicate alkoi vuonna 1980 levittää "Dear Abby" -nimistä kolumnia. Sen jälkeen yritys on hankkinut useita muita levitysoikeuksia. Uclick oli alkujaan Universal Press Syndicaten tytäryhtiö, joka perustettiin 1996 nimellä Universal New Media. Nykyinen Universal Uclick syntyi 2009, kun Universal Press Syndicate yhdistyi Uclickin kanssa. Myös United Features Syndicate -syndikaatin kaikki sarjakuvat siirtyivät Universal Uclickin levitykseen vuonna 2011.

Lähteet
-------

1. ↑  About Universal Uclick. Viitattu 5.2.2015. (englanniksi)

Aiheesta muualla
----------------

* Yrityksen kotisivut (englanniksi)
**Anders J. Dahlin** (s. 1975) on ruotsalainen tenori. Hän opiskeli Ruotsissa, Norjan musiikkiakatemiassa Oslossa ja Tanskan kuninkaallisessa musiikkiakatemiassa Kööpenhaminassa.

Dahlin teki vuonna 1998 oopperadebyyttinsä Norjan kansallisoopperassa Tom Wingfieldinä Antonio Bibalon oopperassa *Die Glasmenagerie* (Tennessee Williamsin *Lasisen eläintarhan* mukaan). Hän on noussut yhdeksi varhaisen ranskalaisen barokkimusiikin johtavista tulkeista. Dahlin on saanut Jussi Björling -palkinnon vuonna 2014.

Lähteet
-------

1. 1 2  Anders J. Dahlin (Tenor) - Short Biography *bach-cantatas.com*. Viitattu 27.3.2023. (englanniksi)
2. 1 2  Anders J. Dahlin – Bio, Albums, Pictures *naxos.com*. Viitattu 27.3.2023. (englanniksi)
3. ↑  Anna Hultman: Maria och Anders får Jussi Björling-stipendium *Svt nyheter*.  20.9.2014. Viitattu 27.3.2023. (ruotsiksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Puola

 |
|  |
| Taiteenala | 
* MusicBrainz
* Photographers' Identities

 |
|  |
| Muut | 
* IdRef

 |

 |
Vähä-Venäjä. Kartta A. J. Johnsonin teoksesta *Johnson's Europe* (1865).
**Vähä-Venäjän kuvernementti** oli Venäjän keisarikunnan hallinnollinen alue. Se perustettiin alkujaan 1765, kun Kasakkahetmanaatti lakkautettiin. Sen keskus oli Hluh’iv. Kuvernementin keskus siirrettiin 1773 Kozeletsiin ja 1775 Kiovaan. Alkuperäinen Vähä-Venäjän kuvernementti lakkautettiin 1781, ja siitä muodostettiin Nobhorod-Siverskyin ja Tšernihivin käskynhaltijakunnat. Osa liitettiin Kiovan käskynhaltijakuntaan.

Kun Vähä-Venäjän kuvernementti perustettiin uudelleen 1796, siihen koottiin Kiovan käskynhaltijakunnan Dneprjoen vasemman puolen alue, mutta ei itse Kiovan kaupunkia, sekä Nobhorod-Siverskyin ja Tšernihivin käskynhaltijakunnat ja Krementšukin kaupunki ja entiset Pultavan ja Myrhorodin rykmentit. Kuvernementin pääkaupungiksi tuli Tšernihiv. Kuvernementtiin palautettiin Kasakkahetmanaatin tuomioistuinjärjestelmä, johon sisältyivät yleinen sotilastuomioistuin ja eritasoiset maaoikeudet. Vähä-Venäjän kuvernementti jaettiin 1802 Tšernihivin ja Pultavan kuvernementeiksi.

Lähteet
-------

1. 1 2  Little Russia gubernia *Internet Encyclopedia of Ukraine*.  Päivitetty 2010. Viitattu 4.10.2022. (englanniksi)

Aiheesta muualla
----------------

* Kuvia tai muita tiedostoja aiheesta **Vähä-Venäjän kuvernementti** Wikimedia Commonsissa
Üzeyir Hacıbəyov.
**Üzeyir Hacıbəyov** (17. syyskuuta (J: 5. syyskuuta) 1885 Ağcabədi – 23. marraskuuta 1948) oli azerbaidžanilainen säveltäjä.

Hacıbəyov syntyi Ağcabədissa lähellä Şuşaa. Hänen isänsä toimi sihteerinä kuuluisalle runoilija Xurşidbanu Natəvanille, jolta tuleva säveltäjä sai vahvoja vaikutteita. Hän oli jo lapsena musikaalisesti lahjakas, ja vuonna 1908, 22 vuoden iässä, hän sävelsi hyvin vähän varsinaista alan koulutusta saaneena täysimittaisen oopperan. 

Koulutukseltaan Hacıbəyov oli opettaja; hän oli opiskellut vuosina 1899–1904 Gorin opettajainseminaarissa ja sai ensimmäisen paikkansa Hadrutista. Työskenneltyään siellä vuoden hän asettui Bakuun, jossa hän jatkoi matematiikan, maantiedon, historian, azerin, venäjän ja musiikin opetusta. Hän myös julkaisi kaupungissa turkkilais-venäläis-turkkilaisen sanakirjan (1907) sekä teoksen aritmeettisista ongelmista (1908). 

Vaikka Azerbaidžanissa ja azerin kielessä tapahtui Hacıbəyovin elinaikana lukuisia muutoksia, hänen onnistui luoda varsin menestyksekäs ura säveltäjänä; tuotantoon kuuluu muiden muassa seitsemän oopperaa ja kolme musiikkikomediaa. Vuonna 1920 perustettu Bakun musiikkiakatemia on saanut lisänimen Hacıbəyovilta, ja säveltäjää pidetään azerbaidžanilaisen taidemusiikin isänä. Hän keräsi ja julkaisi useita kansanlauluja säveltäjä Müslüm Maqomayevin kanssa ja julkaisi vuonna 1945 maansa kansanmusiikin perusteista myös kirjan. 

Hacıbəyov oli Bakun musiikkiakatemian professori sekä vuosina 1928–1929 ja 1939–1948 johtaja. Hän oli kahdesti edustajana Neuvostoliiton korkeimmassa neuvostossa. Hänellä oli Leninin kunniamerkki, useampi Stalin-palkinto ja vuodesta 1938 Neuvostoliiton kansantaiteilijan arvonimi. Hän kuoli diabeteksen komplikaatioihin 63-vuotiaana. Hänen säveltämänsä on Azerbaidžanin kansallislaulu *Azərbaycan marşı*.

Lähteet
-------

1. ↑  Azerbaijan *The World Factbook*. Central Intelligence Agency (CIA). Viitattu 2.3.2021. (englanniksi)

  

CommonsCommons
Wikimedia Commonsissa on kuvia tai muita tiedostoja aiheesta **Üzeyir Hacıbəyov**.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
	+ 2
* BnF data
	+ 2
* Saksa
* Yhdysvallat
* Latvia
* Tšekki
* Alankomaat
* Puola
	+ 2

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* Europeana
* IdRef
* İslâm Ansiklopedisi

 |

 |